tartuNLP/wikipedia-smugri-20251201 huggingface dataset:
Nicco Montaño

Nicco Rae Montaño (s. 16. joulukuuta 1988 Shiprock, New Mexico) on yhdysvaltalainen vapaaottelija. Hän on ollut joulukuusta 2017 Ultimate Fighting Championshipin (UFC) naisten kärpässarjan () mestari. 
Tausta.
Montaño varttui navajo-intiaanien reservaatissa Arizonassa. Hänen äitinsä on puoliksi navajo ja puoliksi chickasaw. Montaño aloitti vapaaottelun vuonna 2013 harrastettuaan sitä ennen brasilialaista jujutsua. Hänen isänsä, vuonna 2006 kuollut Frankie Montaño, otteli nyrkkeilyammattilaisena 1970- ja 1980-luvuilla ja toimi myöhemmin nyrkkeilyvalmentajana ja -promoottorina. 
Vapaaottelu-ura.
Montaño otteli amatöörinä viisi ottelua, voittaen ne kaikki. Hän kohtasi ensimmäisessä ammattilaisottelussaan marraskuussa 2015 Stacey Sigalan King of the Cagen (KOTC) tapahtumassa. Montaño voitti ottelun teknisellä tyrmäyksellä ensimmäisessä erässä. Ottelu käytiin kääpiösarjassa (), kuten myös hänen seuraava ottelunsa helmikuussa 2016. Hän hävisi Pam Sorensonille tuomariston hajaäänin.
Sorenson-ottelun jälkeen Montaño siirtyi alempaan painoluokkaan, kärpässarjaan. Hän voitti elokuussa 2016 Shana Dobsonin tuomariston yksimielisellä päätöksellä ja saman vuoden lokakuussa Jamie Milanowskin teknisellä tyrmäyksellä. Jälkimmäisen voiton myötä Montañosta tuli KOTC:n naisten kärpässarjan mestari. Tammikuussa 2017 hän palasi kääpiösarjaan otellakseen HD MMA:n mestaruudesta Julia Avilaa vastaan. Montaño hävisi ottelun tuomariston yksimielisellä päätöksellä.
Elokuussa 2017 Montañon julkistettiin olevan kilpailijana "Ultimate Fighter" -ohjelman 26. tuotantokaudella (""). Kaudella haettiin ensimmäistä mestaria UFC:n uuteen naisten painoluokkaan, kärpässarjaan. Montaño oli sijoitettu turnauskaaviossa neljänneksitoista kuudestatoista ottelijasta ja hän kohtasi ensimmäisellä kierroksella kolmanneksi sijoitetun Lauren Murphyn. Montaño voitti ottelun tuomariston yksimielisellä päätöksellä. Hän voitti yksimielisillä päätöksillä myös puolivälieräottelun Montana Stewartia vastaan sekä välieräottelun Barb Honchakia vastaan. Näitä kolmea ottelua ei oteta huomioon Montañon ammattilaisuran virallisissa tilastoissa, vaan ne lasketaan näytösotteluiksi.
Montaño teki virallisen UFC-debyyttinsä 1. joulukuuta 2017 "Ultimate Fighter" -kauden finaalitapahtumassa Las Vegasissa. Hänen vastustajanaan piti alun perin olla Sijara Eubanks, mutta Eubanksin jouduttua päivää ennen ottelua sairaalahoitoon painonpudotuksen aiheuttaman munuaisten vajaatoiminnan vuoksi, hänen tilalleen mestaruusotteluun nostettiin Roxanne Modafferi. Montaño voitti Modafferin tuomariston yksimielisellä päätöksellä (lukemin 50–45, 49–46, 49–46) ja hänestä tuli näin UFC:n ensimmäinen naisten kärpässarjan mestari.
Muusa/Muistijälki

Muistijälki on Juhani Pallasmaan suunnittelema taideteos. Se koostuu Wäinö Aaltosen "Muusa"-veistoksesta sekä teräksisestä kehikosta muistotauluineen. Aaltosen syntymän 100-vuotisjuhlapäivän kunniaksi valmistettu teos paljastettiin 30. toukokuuta 1994. 
"Muistijälki" sijaitsee lähellä paikkaa, jossa ennen oli Hirvensalon vanha silta. Wäinö Aaltonen työskenteli noilla seuduilla ateljeessaan 1923-1927. Ateljee vaurioitui talvisodan pommituksissa, se purettiin sodan jälkeen. Emeritusprofessori Pallasmaa tunnetaan ennen kaikkea arkkitehtinä.
Jokioisten Pappilamuseo

Jokioisten Pappilamuseo on Jokioisten seurakunnan entisessä kappalaisen pappilassa toimiva kotimuseo. Se sijaitsee Jokioisten taajaman länsilaidalla Vaulammintien varrella. Vuonna 1800 valmistuneen pappilan rakennutti Jokioisten kartanon omistaja, vapaaherra Ernst Gustaf von Willebrand. Tiiliverhoiltu rakennus on tehty massiivisavesta ja tiivisteenä on käytetty olkea ja sammalta. 
Pappilana, lukkarin puustellina ja kartanon työväen asuntona toiminut rakennus entisöitiin pappila-aikaiseen asuunsa ja avattiin Pappilamuseona vuonna 1959. Museotoiminnasta vastaa Jokiläänin Kotiseutuyhdistys ry. Kaksikerroksisen rakennuksen alakerrassa sijaitseva museo pyrkii kuvaamaan mahdollisimman aidosti 1800-luvun puolivälin maalaispappilan elämänmenoa. Kokoelmassa on kirkollisen- ja siviiliesineistön lisäksi Miina Sillanpään muistoesineitä. Talousneuvos, ministeri Miina Sillanpään synnyintorpan muistokivi sijaitsee museomäen länsirinteellä. Museopihaan kuuluu lisäksi kaksi aittaa, savusauna ja lato.
Believe Me (Julija Savitševan kappale)

Believe Me on Julija Savitševan esittämä kappale, jolla hän edusti Venäjää vuoden 2004 Eurovision laulukilpailussa Turkin Istanbulissa. 
Venäjä pääsi suoraan kilpailun finaaliin edellisvuoden sijoituksen johdosta. Finaalissa kappale sijoittui 24. joukosta sijalle 11.
Kiharu Nakamura

Kiharu Nakamura (, 1913 – 5. tammikuuta 2004) oli japanilainen geisha, jota on joskus kuvailtu viimeiseksi tai yhdeksi viimeisistä "aidoista" geishoista. Nakamuran vuonna 1983 julkaistu omaelämäkerta "Edokko geisha ichidaiki" oli bestseller.
Elämäkerta.
Kiharu Ihara Nakamura eli alkuperäiseltä nimeltään Kazuko Yamamoto syntyi vuonna 1913. Eri lähteet mainitsevat hänen syntyneen Tokiossa tai muutaneen kaupunkiin lapsena Hokkaidōlta. Nakamuran perhe oli vauras ja hänen isänsä oli lääkäri. Nakamura ilmoitti 15-vuotiaana vanhemmilleen haluavansa geishaksi. Vaihtoehtona olisi ollut tuolloin Japanissa yleinen järjestetty avioliitto. Hänen vanhempansa vastustivat aluksi ajatusta, mutta päästivät lopulta Nakamuran opiskelemaan ammattiin.
Nakamura opiskeli geishaksi Shinbashissa Tokiossa. Maikona eli geishaoppilaana hän opiskeli esimerkiksi tanssia, soittamista ja laulamista. Geishana hän otti nimen Kiharu, joka tarkoittaa iloista kevättä. Nakamura opiskeli myös englannin kieltä, jota monet japanilaiset eivät vielä tuolloin taitaneet. Englannin kielen taitojensa takia Nakamura olikin suosittu myös länsimaalaisten keskuudessa ja hänen kuuluisiin asiakkaisiinsa lukeutuivat esimerkiksi Babe Ruth, Charlie Chaplin ja Jean Cocteau. Toisen maailmansodan sytyttyä viranomaiset halusivat Nakamuran vakoilevan ulkomaalaisia asiakkaitaan. Sen sijaan Nakamura avioitui diplomaatti Shintaro Otan kanssa ja muutti tämän mukana Kalkuttaan. Pari palasi Japaniin sodan vielä kuluessa ja lopulta he erosivat. Tokio oli kärsinyt mittavia tuhoja ilmapommitukissa ja Nakamura vietti sodan ajan maaseudulla palaten Tokioon vasta sodan päätyttyä vuonna 1945. Japani miehitettiin ja monet tavalliset naiset alkoivat esittäytyä geishana toimien kuitenkin tavallisten prostituoitujen tapaan myyden palvelujaan sotilaille. Nakamura alkoi pitää geishojen mainetta menneenä ja hän muutti toisen aviomiehensä kanssa Yhdysvaltojen New Yorkiin vuonna 1956.
Yhdysvalloissa Nakamurasta tuli perinteisten japanilaisten taiteiden asiantuntija. Hän neuvoi esimerkiksi Anna Moffoa tämän roolissa Cio-Cio-Sanina oopperassa Madama Butterfly. Hän matkusti myös ajoittain Japaniin osallistuen television keskusteluohjelmiin ja pitäen luentoja. Vuonna 1983 hän julkaisi omaelämäkertansa "Edokko geisha ichidaiki", josta tuli bestseller. Kirjassa käsiteltiin muuttunutta käsitystä geishan ammatista ja ammatin julkisuuskuvan alennustilaa. Nakamura kuoli 91-vuotiaana New Yorkissa 5. tammikuuta 2004.
Krisztina Fazekas-Zur

Krisztina Fazekas-Zur (o.s. Fazekas, s. 1. elokuuta 1980) on unkarilainen ratamelonnan kaksinkertainen olympiavoittaja, kahdeksankertainen maailmanmestari ja seitsenkertainen Euroopan-mestari. Kaikkiaan hänellä on olympiakultien lisäksi 14 MM- ja 13 EM-mitalia, joista suurin osa on neljän hengen kajakkiluokista. Hän on edustanut MM-kilpailuissa myös Yhdysvaltoja.
Fazekas-Zur oli ensimmäisen kerran arvokisamitaleilla vuonna 2001, jolloin hän voitti sekä maailmanmestaruuden että Euroopan-mestaruuden kajakkinelosten 200 metrillä. Vuonna 2003 hän voitti maailmanmestaruuden kajakkinelosten 1 000 metrillä. Vuosina 2006 ja 2007 hän voitti maailman- ja Euroopan-mestaruuden, vuonna 2008 kaksi Euroopan-mestaruutta ja vuonna 2009 yhden Euroopan-mestaruuden, kaikki nelosissa. Avioiduttuaan hän muutti Yhdysvaltoihin ja saavutti Yhdysvaltain edustajana MM-hopeaa yksiköiden 1 000 metrillä Unkarin MM-kilpailuissa 2011. Vuonna 2012 hän voitti Lontoossa olympiakultaa nelosten 500 metrillä yhdessä Katalin Kovácsin, Danuta Kozákin ja Gabriella Szabón kanssa.. Hänen oikeudestaan edustaa olympialaisissa Unkaria sen jälkeen, kun hän oli edustanut MM-kilpailuissa Yhdysvaltoja, tehtiin vastalause, jonka Kansainvälinen olympiakomitea joulukuussa 2012 kuitenkin hylkäsi.
Fazekas-Zur voitti kolme maailmanmestaruutta Duisburgissa 2013 sekä yhden Euroopan-mestaruuden vuonna 2016. Rio de Janeiron olympialaisissa 2016 hän voitti toisen olympiakultansa nelosten 500 metrillä Gabriella Szabón, Danuta Kozákin ja Tamara Csipesin kanssa. Vuonna 2017 hän voitti kahdeksannen maailmanmestaruutensa.
Krisztina Fazekas-Zurin puoliso Rami Zur on israelilais-yhdysvaltalainen meloja, joka on toiminut myös vaimonsa valmentajana.
Seth Barnes Nicholson

Seth Barnes Nicholson (12. marraskuuta 1891 Springfield, Illinois, Yhdysvallat – 2. heinäkuuta 1963 Los Angeles, Kalifornia, Yhdysvallat) oli yhdysvaltalainen tähtitieteilijä, joka tunnetaan Jupiterin neljän kuun löytäjänä.
Nicholson syntyi Springfieldissa, Illinois’ssa, ja vietti nuoruutensa maaseudulla. Hän opiskeli Draken yliopistossa, jossa hänen luokkatoverinaan oli Alma Stotts. He molemmat jatkoivat opiskelua Kalifornian yliopistossa, Berkeleyssä. He avioituivat vuonna 1913, ja heillä oli neljä lasta. Hän valmistui Berkeleystä tohtoriksi vuonna 1915 ja työskenteli sen jälkeen Mount Wilsonin observatoriossa vuoteen 1957 asti.
Hän löysi neljä Jupiterin kuuta, numerot 9–12: Sinope, Lysithea, Carme ja Ananke. Ensimmäisen niistä Sinopen hän löysi jo opiskellessaan Draken yliopistossa. Hän teki myös tutkimusta auringon pilkkujen ja niiden magneettikenttien parissa. Tätä tutkimusta pidetään hyvin merkittävänä. Hän myös tutki Kuun ja planeettojen lämpötiloja.
Azazel (demoni)

Azazel tai Asasel, hepreankielinen nimi erämaassa olevalle demonille, jonka luo syntipukki lähetetään Jom kippurin aikaan. Apokryfisessä Eenokin kirjassa Asasel esiintyy kapinallisten enkelien päällikkönä. Azazel oli myös epäpuhtauden henkilöitymä ja myöhemmissä rabbien kirjoituksissa langennut enkeli.
Juutalaisten legendojen mukaan Jom kippur -rituaalia varten valittiin kaksi vuohipukkia. Toinen määrättiin arvalla "Herralle", toinen "Azazelille". Uskonnollisia menoja johti Temppelin ylipappi. Kun ylipappi oli symbolisesti siirtänyt kaikki juutalaisen kansan synnit syntipukkiin, Azazelille määrätty syntipukki ajaettiin erämaahan ja tapettiin heittämällä alas jyrkänteeltä.
Vattukärsäkäs

Vattukärsäkäs ("Anthonomus rubi") on kärsäkkäiden heimoon kuuluva kukkakärsäkäslaji. Vattukärsäkäs on väriltään harmaanmusta kovakuoriainen, jolla on hoikka ja pitkä kärsä. Sen tuntosarvet ovat polvitaitteiset. Peitinsiivissä on ohuita pitkittäisuria. Kooltaan aikuinen vattukärsäkäs on noin 2,5–3 mm ja toukka noin 3–4 mm. Toukka on väriltään kellanvalkoinen ja sen pää on vaaleanruskea.
Aikuiset vattukärsäkkäät talvehtivat maassa ja ilmestyvät keväällä vadelmien, mansikoiden ja ruusujen nuorille lehdille syöden niihin pieniä reikiä. Vattukärsäkkään naaraat kaivavat kasvin kukkanuppuihin reiän ja munivat nuppujen sisään yhden munan kuhunkin, jonka jälkeen ne katkaisevat kukkaperän osittain poikki. Nuppu kuihtuu ja putoaa maahan. Lämpimällä säällä vioituksia syntyy nopeasti, sillä yksi naaras voi vioittaa jopa 100 nuppua. Toukka kehittyy nupun sisällä ja uusia aikuisia ilmaantuu heinäkuussa.
Vattukärsäkkäiden esiintymistä mansikkaviljelmien läheisyydestä voi vähentää poistamalla villivadelmien kasvustoja. Kemiallisesti vattukärsäkkäitä voi torjua myös luonnon pyretriinejä sisältävillä torjunta-aineilla.
Isaac Peral -luokka

Isaac Peral -luokka (S80 -luokka) on Espanjan laivaston neljän vuosina 2007-2021 valmistetun aluksen muodostama AIP sukellusveneluokka. Espanja on tilannut 2004 neljä alusta, joista kolme on valmisteilla Navantian telakalla Cartagenassa.
Jonathan Viscosi

Jonathan Viscosi (s. 18. maaliskuuta 1991 Ottawa, Ontario) on italialaiskanadalainen jalkapalloilija, pelipaikaltaan maalivahti. Viscosi edustaa ruotsalaista Siriusta.
Viscosi opiskeli stipendillä Buffalon yliopistossa ennen saapumistaan Eurooppaan ja Englantiin. Hänen ensimmäinen seuransa Englannissa oli kahdeksannella sarjatasolla pelannut Tiverton Town. Viscosi pelasi kaikkiaan kuudessa Englannin alasarjajoukkueessa sekä Ruotsin kolmannen sarjatason Oskarshamnissa ennen saapumistaan Turkuun. Ennen Ruotsiin siirtymistään hän kävi Turussa toisen Veikkausliigajoukkueen FC Interin testissä kuitenkaan saamatta sopimusta silloin.
Viscosi pelasi TPS:ssa Ykkösessä kaudella 2017 kaikki 27 ottelua ja lisäksi Suomen Cupissa 5 ottelua. TPS nousi kauden päätteeksi Veikkausliigaan voittamalla Ykkösen kolmen pisteen erolla FC Honkaan. Viscosi pelasi kauden aikana 15 nollapeliä ja Ykkösen pelaajat äänestivätkin hänet kauden jälkeen sarjan parhaaksi maalivahdiksi.
1. marraskuuta 2017 TPS tiedotti solmineensa yksivuotisen jatkosopimuksen Viscosin kanssa. Hän pelasi kaudella 2018 Veikkausliigassa 32 ottelua ja molemmat karsintaottelut Ykkösen toiseksi sijoittunutta joukkuetta vastaan.
Isaac Peral (S81)

Isaac Peral (runkonumero S81) on Espanjan laivaston Isaac Peral -luokan AIP-sukellusvene.
Valmistus.
Alus tilattiin 2004 Navantialta Cartagenasta, missä köli laskettiin 2005. Alus laskettiin vesille 22. huhtikuuta 2021 ja luovutettiin laivastolle vuoden 2023 alussa.
Palvelus.
Alus on luovutettu laivastolle.
Karen Spärck Jones

Karen Spärck Jones oli brittiläinen tietojenkäsittelytieteilijä. Hän tutki erityisesti tiedonhakua ja luonnollisten kielten prosessointia.
Elämä ja ura.
Jones syntyi 26. elokuuta 1935. Hän opiskeli Girton Collegessa. Hän väitteli tohtoriksi vuonna 1964 ja hänen väitöskirjansa julkaistiin myöhemmin teoksessa "Synonymy and Semantic Classification".
1950-luvun loppupuolella Jones aloitti työskentelyn tutkijana. Hänen ensimmäinen tutkijantyönsä oli Cambridgen kielten tutkimusyksikössä. Jones aloitti tutkijatohtorina Newnham Collegessa vuonna 1965 ja siirtyi kolme vuotta myöhemmin tutkijatohtoriksi Royal Societyyn. Hän työskenteli eri tehtävissä Cambridgen yliopistossa saavuttaen professorin aseman vuonna 1999. 
Jones menehtyi 4. huhtikuuta 2007 
Kunnianosoitukset.
Jonesille myönnettiin Gerard Salton -palkinto vuonna 1988 ja Lovelace-mitali vuonna 2007. Hänen muistokseen on perustettu Karen Spärck Jones -palkinto, jota jakaa British Computer Societyn tiedonhaun tutkimusryhmä yhdessä British Computer Societyn kanssa. Palkintoa sponsoroi Microsoft.
Nora Mørk

Nora Mørk (s. 5. huhtikuuta 1991 Oslo) on norjalainen käsipalloilija. Hän on pelannut Norjan maajoukkueessa syyskuusta 2010 alkaen 114 maaottelua ja tehnyt niissä 560 maalia. Hän saavutti olympiapronssia Rio de Janeirossa 2016 ja voitti maailmanmestaruuden Tanskassa 2015 sekä Euroopan-mestaruudet Tanskan ja Norjan yhdessä järjestämässä kisoissa 2010, Unkarin ja Kroatian kisoissa 2014, Ruotsin kisoissa 2016 ja Tanskan kisoissa 2020. Seuratasolla hän edustaa unkarilaista Győri Audi ETO KC:tä.
Nora Mørkin kaksossisko Thea Mørk on myös käsipalloilija. Nora Mørk seurustelee ruotsalaisen käsipalloilija Jerry Tollbringin kanssa.
Enkelados

Enkelados (, ) oli kreikkalaisessa mytologiassa soturihahmoinen jättiläinen eli gigantti. Enkelados on Uranoksen ja Gaian poika. Mytologian mukaan Enkelados taisteli Athenea vastaan gigantomakhiassa eli giganttien taistelussa. Enkeladoksen uskotaan olevan haudattu Etnan alle Sisiliassa.
Enkeladoksen mukaan on nimetty Saturnuksen kuu Enceladus ja suomalainen e-urheiluorganisaatio ENCE eSports.
Stine Bredal Oftedal

Stine Bredal Oftedal (s. 25. syyskuuta 1991 Oslo) on norjalainen käsipalloilija. Hän on pelannut Norjan maajoukkueessa marraskuusta 2010 alkaen 155 maaottelua ja tehnyt niissä 371 maalia. Hän saavutti olympiapronssia Rio de Janeirossa 2016, voitti maailmanmestaruuden Brasiliassa 2011 ja Tanskassa 2015 sekä voitti Euroopan-mestaruuden Tanskan ja Norjan yhdessä järjestämissä kisoissa 2010, Unkarin ja Kroatian kisoissa 2014 ja Ruotsin kisoissa 2016. Seuratasolla hän edustaa unkarilaista Győri Audi ETO KC:tä.
Stine Bredal Oftedalin sisko Hanna Bredal Oftedal on myös käsipalloilija.
Dioumara Koussata

Dioumara Koussata on maalaiskunta Kayesin alueen Diéman piirissä Malissa. Sen keskuskylä Dioumara sijaitsee 70 kilometriä Diémasta itään. Kunnassa on 16 300 ja kylässä 1 700 asukasta (vuonna 2009).
Dioumara Koussatan kunnan pinta-ala on 1 820 neliökilometriä. Se rajoittuu lännessä Diéman piirin Dianguirdén, kaakossa Gomitradougoun, luoteessa Nioron piirin Koréra Korén, koillisessa Koulikoron alueen Naran piirin Dabon ja Falloun ja etelässä Kolokanin piirin Sagabalan kuntiin. Maisemaa leimaavat ylängöt, alangot ja tasangot. Vesistöjä ovat sadekauden jälkeen kuivuvat joet ja järvet. Seutu kuuluu Sahelin vyöhykkeeseen. Vuotuinen sademäärä on 550–600 millimetriä.
Kuntaan kuuluu 18 kylää. Asukkaista 47 % on kagoroja, 27,5 % soninkeja, 20 % bambaroita, 3 % maureja ja 2,5 % fulbeja. Yleisimmät kielet ovat bambara ja soninke. Kagoron puhujia on vain pari prosenttia.
Dioumaran ohi kulkee Bamakon ja Kayesin välinen päällystetty maantie. Seudun pääelinkeinot ovat maanviljely ja karjanhoito. Tärkeimmät viljelykasvit ovat durra, hirssi, lehmänpapu ja maapähkinä. Kotieläimiä ovat naudat, lampaat, vuohet, aasit ja hevoset. Lisäksi hyödynnetään metsiä sekä harjoitetaan käsityöammatteja ja kaupankäyntiä. Nuoriso hakeutuu ansiotöihin kaupunkeihin tai pyrkii muuttamaan ulkomaille.
Kunnassa toimii lastentarha, kuusi alakoulua, yläkoulu sekä koulutus- ja kehittämiskeskus (CED). Dioumarassa ja Konsandougoussa on kunnalliset terveyskeskukset. Vesihuolto käsittää kaivoja ja porakaivoja.
America (Thirty Seconds to Marsin albumi)

America on yhdysvaltalaisen alternative rock -yhtye Thirty Seconds to Marsin viides studioalbumi, jonka julkaisi Interscope Records 6. huhtikuuta 2018. Albumissa on yhtyeen muita albumeja enemmän vaikutteita popista ja elektronisesta musiikista.
American sanoitukset ovat poliittisia, ja niitä inspiroi presidentti Donald Trumpin hallinto. Julkaisupäivänä yhtye tiedotti tulevasta "Monolith Tour" -kiertueestaan. Albumilta julkaistiin kaksi singleä: "Walk On Water" ja "Dangerous Night".
Vaihtoehto Ruotsille

Vaihtoehto Ruotsille (, AfS) on ruotsalainen poliittinen puolue. Puolueen perusti entinen ruotsidemokraatti Gustav Kasselstrand joulukuussa 2017. Kasselstrandin mukaan puolue ottaa mallia saksalaisesta Vaihtoehto Saksalle -puolueesta ja ranskalaisesta Kansallinen liittouma -puolueesta.
Amanda Kurtović

Amanda Kurtović (s. 25. heinäkuuta 1991 Karlskrona, Ruotsi) on norjalainen käsipalloilija. Hän on pelannut Norjan maajoukkueessa maaliskuusta 2011 alkaen 108 maaottelua ja tehnyt niissä 269 maalia. Hän voitti olympiakultaa Lontoossa 2012 ja saavutti olympiapronssia Rio de Janeirossa 2016. Hän voitti maailmanmestaruuden Brasiliassa 2011 ja Tanskassa 2015 sekä Euroopan-mestaruuden Ruotsissa 2016.
Seuratasolla Kurtović on kesästä 2017 alkaen edustanut romanialaista CSM Bucureștia. Aiemmin hän on edustanut muun muassa kaksi kautta tanskalaista Viborg HK:ta ja kaksi kautta kotimaansa Larvik HK:ta.
Pekka Kujamäki

Pekka Kujamäki (s. 1963) on suomalainen filosofian tohtori ja käännöstieteen professori.
Kujamäen toimipaikkanaan Grazin yliopiston käännöstieteen laitos ("Institut für Theoretische und Angewandte Translationswissenschaft") Itävallassa. Sitä ennen syksyyn 2015 asti Kujamäki toimi vajaat 15 vuotta saksan kielen (kääntäminen ja tulkkaus) professorina Joensuun, sittemmin Itä-Suomen yliopistossa. 
Hänen tutkimuksensa sijoittuu ennen muuta kääntämisen ja tulkkauksen historian alueelle. "Seitsemän veljeksen" saksannoksia käsittelevästä väitöskirjasta (1998) lähtien kiinnostuksen kohteena ovat olleet kirjallisuuden kääntämiseen liittyvät kysymykset Suomen ja saksankielisten maiden välisissä kulttuurisuhteissa, minkä lisäksi Kujamäki on käsitellyt myös yleisemmin kaunokirjallisuuden kääntämiseen liittyviä kysymyksiä muun muassa tämän vuosituhannen alun tutkimushankkeen "Suomennoskirjallisuuden historia" (SKS, 2007) toimittajana yhdessä H. K. Riikosen, Urpo Kovalan ja Outi Paloposken kanssa. Sittemmin hänen tutkimusintressiensä keskipisteessä ovat olleet sodan kielellinen välittäjätoiminta jatkosodan sotilaallisissa rakenteissa, erityisesti suomalais-saksalaisessa aseveljeydessä toteutunut kääntäminen ja tulkkaus. 
Pekka Kujamäki on yksi Suomen ja saksankielisten maiden kulttuurisuhteisiin keskittyvän "FI-DACH-tutkimusverkoston" perustajajäsenistä yhdessä Marja Järventaustan (Köln), Leena Kolehmaisen (Turku) ja Marko Pantermöllerin (Greifswald) kanssa; sen toiminta käynnistyi pandemian alla helmikuussa 2020. Vuonna 2021 käynnistettiin myös kansainvälinen "History &amp; Translation" -tutkimusverkosto, jonka toimintaa hän koordinoi yhdessä verkoston toisen perustajajäsenen, professori Christopher Rundlen (Bologna) kanssa. "Routledge Research on Translation and Interpreting History" on Kujamäen ja Christopher Rundlen toimittama kääntämisen ja tulkkauksen historiaan keskittyvä kirjasarja. 
Julkaisuja.
Koko julkaisuluettelo alla olevan Universität Graz -linkin kautta.
Megan Anderson

Megan Anderson (s. 11. helmikuuta 1990 Gold Coast, Queensland) on australialainen uransa lopettanut höyhensarjan vapaaottelija. Hän voitti urallaan Invictan höyhensarjan mestaruuden ja otteli kerran UFC:n höyhensarjan mestaruudesta, mutta hävisi sen Amanda Nunesille.
Ura.
Anderson aloitti uransa vapaaotteluammattilaisena vuonna 2013. Hänellä ei ollut aiempaa kamppailulajitaustaa. Anderson otteli viisi ensimmäistä otteluaan pienissä tapahtumissa kotimaassaan Australiassa. Ensimmäisen ottelunsa hän hävisi tuomariston enemmistöpäätöksellä, mutta seuraavat neljä hän voitti, kaksi tuomariston päätöksillä, yhden takakuristuksella ja yhden käsilukolla. 
Invicta.
Vuonna 2015 Anderson teki sopimuksen yhdysvaltalaisen naisten vapaaotteluorganisaation Invicta Fighting Championshipsin kanssa ja muutti Missouriin harjoitellakseen lajia James Krausen valmennuksessa Glory MMA &amp; Fitness -salilla. Hän kohtasi ensimmäisessä Invicta-ottelussaan syyskuussa 2015 Cindy Dandois’n ja hävisi triangelikuristuksella. Tuon tappion jälkeen Andersonin ura lähti nousuun peräkkäisten tyrmäysvoittojen myötä. Hän voitti tammikuussa 2016 Amber Leibrockin, toukokuussa 2016 Amanda Bellin ja heinäkuussa 2016 Peggy Morganin.
Tammikuussa 2017 Anderson pääsi ottelemaan Invictan väliaikaisesta höyhensarjan mestaruudesta Charmaine Tweetiä vastaan. Hän voitti ottelun teknisellä tyrmäyksellä toisessa erässä. Maaliskuussa 2017 Andersonin mestaruus muutettiin kiistattomaksi, kun edeltävä mestari Cris Cyborg siirtyi pysyvästi UFC:hen. Anderson ei ehtinyt puolustaa mestaruutta kertaakaan, sillä myös hän siirtyi UFC:hen. Hänen julkistettiin kesäkuussa 2017 kohtaavan juuri Cyborgin ottelussa UFC:n naisten höyhensarjan mestaruudesta heinäkuun lopun UFC 214 -tapahtumassa. Viikko julkistuksen jälkeen Anderson kuitenkin vetäytyi ottelusta, tarkentamattomiin henkilökohtaisiin syihin vedoten, ja hänen tilalleen nostettiin silloinen Invictan kääpiösarjan mestari Tonya Evinger.
Ririkumutima

Ririkumutima eli Mwamikazi Nidi Ririkumutima Bizama hitanzimiza Mwezi (? – 28. heinäkuuta 1917 Gitega Burundi) oli afrikkalaisen Burundin kuningaskunnan sijaishallitsija ja kuningataräiti eli "mugabekazi" vuodet 1908–1917.
Elämänvaiheita.
Ririkumutiman syntymäaikaa ei tiedetä. Hänen isänsä oli heimopäällikkö Sekawonyi, ja hän kuului äitinsä Inankison puolelta Watuissien Munyakamaran klaaniin. Hän oli yksi kuningas Mwezi IV:n kolmestatoista vaimosta. Hän synnytti kolme tytärtä ja kuusi poikaa.
Vanha kuningas Mwezi IV kuoli 1908, ja Rirukumutima halusi varmistaa, että yksi hänen pojistaan perisi kuninkuuden. Näytti kuitenkin siltä, että toisen vaimon, Ntibahinyan, poika Mbukije olisi nousemassa valtaan. Hän järjesti kilpailijansa murhan ja kuulututti ympäri valtakuntaa olevansa oikea kuningataräiti. Hän ei ollut Mbukijen biologinen äiti, mutta petos meni kaikkialla läpi. Hän pääsi näin Mutaga IV Mbikijen lyhyen kauden sijaishallitsijaksi ja toimi myös Mwambutsa IV:n kauden alun sijaishallitsijana.
Vanhassa burundilaisessa kulttuurissa kuningataräiti oli arvostettu henkilö. Kulttuurin tuoma asema yhdistettynä poliittiseen tilannetajuun teki Ririkumutimasta vaikutusvaltaisen henkilön.
Saksa liitti Burundin vuonna 1890 Itä-Afrikan siirtomaihinsa, mutta sen ote ei ollut maasta tiukka. Belgian joukot ottivat Burundin hallintaansa vuonna 1916.
Ririkumutima teki vaikutuksen myös eurooppalaisiin siirtomaaviranomaisiin. R. Bourgeois kirjoitti, että hitaasti puhuva vanha kuningatar on huomattavasti älykkäämpi ja päättäväisempi kuin häntä ympäröivät prinssit.
Padam si po teb

Padam si po teb () on bulgarialaisen pop-folk-laulajan Tatjanan single. Single julkaistiin 16. elokuuta 2017.
Linn-Kristin Riegelhuth Koren

Linn-Kristin Riegelhuth Koren (s. 1. elokuuta 1984 Lorenskog) on norjalainen käsipalloilija. Hän on Norjan maajoukkueessa voittanut olympiakultaa Pekingissä 2008 ja Lontoossa 2012 sekä saavuttanut olympiapronssia Rio de Janeirossa 2016.. Hän voitti maailmanmestaruuden Brasiliassa 2011 sekä Euroopan-mestaruuden Unkarissa 2004, Ruotsissa 2006, Makedoniassa 2008, Tanskan ja Norjan yhdessä järjestämissä kisoissa 2010 sekä Unkarin ja Kroatian kisoissa 2014. Seuratasolla hän edustaa Larvikia.
Kansainvälinen käsipalloliitto valitsi Riegelhuth Korenin vuoden 2008 maailman parhaaksi naispelaajaksi.
Linn-Kristin Riegelhuth Korenin sisko Betina Riegelhuth on myös maajoukkuekäsipalloilija.
David Kämpf

David Kämpf (s. 12. tammikuuta 1995 Jirkov, Tšekki) on tšekkiläinen jääkiekkoilija, joka edustaa NHL-seura Vancouver Canucksia. Kämpf pelasi ensimmäisen NHL-ottelunsa 28. joulukuuta 2017. Ensimmäisen NHL-maalinsa hän teki syntymäpäivänään 12. tammikuuta 2018 Chicago Blackhawksin voittaessa Winnipeg Jetsin lukemin 2–1.
Marraskuussa 2025 Kämpf teki vapaana pelaajana Vancouver Canucksin kanssa vuoden mittaisen ja 1,1 miljoonan dollarin arvoisen sopimuksen.
Kämpfia ei ole varattu NHL:ään.
Jenny Agutter

Jennifer Ann Agutter OBE (s. 20. joulukuuta 1952 Taunton, Somerset) on englantilainen näyttelijä, joka on esiintynyt pitkän uransa aikana niin televisiossa, elokuvissa kuin teatterissakin. 
Ura.
Jenny Agutter aloitti uransa lapsinäyttelijänä vuoden 1964 seikkailuelokuvassa "Sudanista itään", jossa hän esitti seikkailuihin joutuvaa emiirin tytärtä. Hän esiintyi samassa roolissa kahdessa eri Edith Nesbitin romaanin "Aseman lapset" filmatisoinnissa: ensin BBC:n tuottamassa minisarjassa "The Railway Children" vuonna 1968 ja kaksi vuotta myöhemmin Lionel Jeffriesin ohjaamassa elokuvassa "Aseman lapset" vuonna 1970. 
Agutter oli vasta 16-vuotias näytellessään yhtä pääosaa Nicolas Roegin ohjaamassa elokuvassa "Erämaan vangit" vuonna 1971, ja sen sisältämä alastiuintikohtaus teki hänestä tunnetun. Hän voitti samana vuonna naissivuosan Emmy-palkinnon roolistaan televisioelokuvassa "The Snow Goose". Vuonna 1976 hän esiintyi dystopisessa tieteiselokuvassa "Pako tulevaisuudesta" ja sotaelokuvassa "Kotka on laskeutunut". Agutter sai parhaan naissivuosan Bafta-palkinnon roolistaan elokuvassa "Hevonen" vuonna 1977.
1980-luvulla Agutter näytteli kauhukomediassa "Ihmissusi Lontoossa" (1981) sairaanhoitajaa, johon ihmissudeksi muuttunut amerikkalainen poika ihastuu. Hän vieraili myös televisiosarjoissa "Magnum" ja "Murhasta tuli totta".
Vuonna 1990 Agutter näytteli kauhuelokuvassa "Child’s Play II", ja hän on itse kuvaillut roolityötään epäonnistuneeksi. Hän esiintyi 1990-luvulla myös muun muassa televisiosarjoissa "Töitä yksityisetsivälle" ja "The Buccaneers - Viattomat valloittajat".
Agutter on esiintynyt 2000-luvulla muun muassa elokuvissa "Aavikon kuningatar" (2015) ja "Tin" (2015). Hänellä oli myös pieni rooli valtuutettu Hawleyna Marvel Cinematic Universen elokuvissa "The Avengers" (2012) ja "" (2014). Hän on näytellyt myös muun muassa televisiosarjoissa "Erikoisjoukkue", "The Alan Clark Diaries" ja "The Invisibles". Agutter on esittänyt televisiosarjassa "Hakekaa kätilö" Nonnatus-talon kätilöitä johtavaa sisar Juliennea vuodesta 2012 lähtien.
Teatterinäyttelijänä Agutter on esiintynyt urallaan muun muassa The National Theatren ja Royal Shakespeare Companyn tuotannoissa.
Odysseus (kraatteri)

Odysseus on Saturnuksen kuun Tethyksen suurin kraatteri. Sen on 445 km leveä ja on yksi Aurinkokunnan suurimmista kraattereista. Se on nimetty kreikkalaisen sankarin mukaan.
Ithaca Chasma

Ithaca Chasma on suuri laakso Tethyksessä, yhdessä Saturnuksen kuista. Laakso on 100 kilometriä leveä, viisi kilometriä syvä ja 2 000 kilometriä pitkä. Se on nimetty Kreikan saaren, Ithakan mukaan. Se on samankeskinen Odysseus-kraatterin kanssa.
Troijalainen kuu

Troijalainen kuu on kappale, joka on muun kuun lagrangepisteillä. Lagrangepiste on avaruudessa oleva kohta, joissa kahden toisiaan kiertävän massapisteen vetovoimat kumoavat toisensa niin, että kolmas, pieni massa voi pysytellä niissä paikoillaan suhteessa kahteen muuhun kappaleeseen.
Saturnus-systeemissä on neljä troijalaista kuuta. Tethyksellä ja Dionella on molemmilla kaksi. Tethyksellä on Telesto ja Calypso, jotka ovat lagrange-pisteillä 4 ja 5. Dionella on Helene ja Polydeuces jotka ovat myöskin lagrange-pisteillä 4 ja 5.
FoilChat

FoilChat oli suomalainen viestintäsovellus älypuhelimille ja työpöytäkoneille. Se oli saatavilla Androidille, iOS:lle sekä verkkoselaimille. FoilChatin käyttäjät saattoivat lähettää toisilleen viestejä, kuvia, videoita, tarroja ja tiedostoja. Sovellus tarjosi myös mahdollisuuden käydä salattuja ääni- ja videopuheluita. FoilChatin viestit olivat salattuja päästä päähän hyödyntämällä RSA ja AES-256 -salausteknologioita. Sovelluksen historia päättyi sitä kehittäneen yhtiön jouduttua konkurssiin talvella 2020.
Historia.
Foilchatin entinen teknologiajohtaja Eero Vainionpää on kertonut ohjelman kehittämisen lähteneen ideasta noudattaa Yhdysvalloissa käytettävää "Safe Harbor" -säädöstä. Näin palveluntarjoajat eivät näe mitä salattua tietoa lähetetään sovelluksen sisällä. 
Sovelluksen Android- ja iOS-versiot julkaistiin vuoden 2016 aikana.
Toukokuussa 2019 FoilChat lakkasi toimimasta ilman mitään ennakkovaroitusta. Yhtiön vastuuhenkilöt poistettiin kaupparekisteristä ja yrityksen puhelinnumerot lakkasivat toimimasta. Vainionpää kertoi Twitterissä jättäneensä yrityksen saman vuoden huhtikuun alussa. Tivin uutisen mukaan yrityksellä on "yli 10 000 euroa maksamatonta verovelkaa, sekä maksuhäiriömerkintä, jonka mukaan Työllisyysrahasto perii siltä lähes 15 000 euron saatavaa."
Kaupparekisteritietojen mukaan Länsi-Uudenmaan käräjäoikeus asetti Foilchat oy:n konkurssiin 12.3.2020.
Kritiikki.
Toukokuussa 2018 sovellus sai kritiikkiä siinä olevasta ominaisuudesta, joka mahdollistaa ulkopuolisten pääsyn asiakkaiden nimi- ja sähköpostitietoihin. Suomen Kuvalehdessä julkaistun artikkelin mukaan "Yritys ei ole teetättänyt palvelulleen virallista tietoturva-auditointia". Samoihin aikoihin tietoturvakonsultti Harry Sintonen löysi sovelluksesta tietoturva-aukon, joka mahdollisti sähköpostivarmistuksen ohittamisen rekisteröityessä. Aukkoa hyväksikäyttämällä palveluun oli mahdollista rekisteröityä esimerkiksi toisen henkilön sähköpostiosoitteella.
Camilla Herrem

Camilla Herrem (s. 8. lokakuuta 1986 Sola) on norjalainen käsipalloilija. Hän on pelannut Norjan maajoukkueessa huhtikuusta 2006 alkaen 223 maaottelua ja tehnyt niissä 600 maalia. Hän voitti olympiakultaa Lontoossa 2012 ja saavutti olympiapronssia Rio de Janeirossa 2016. Hän voitti maailmanmestaruuden Brasiliassa 2011 ja Tanskassa 2015 sekä Euroopan-mestaruuden Makedoniassa 2008, Tanskan ja Norjan yhdessä järjestämissä kisoissa 2010, Unkarin ja Kroatian kisoissa 2014 ja Ruotsin kisoissa 2016. Seuratasolla hän edustaa Sola HK:ta.
Camilla Herrem avioitui vuonna 2013 käsipalloilija Steffen Stegavikin kanssa.
Quraiš

Quraiš (arab. قُرَيْش‎) oli arabiheimo, joka islamilaisen perimätiedon mukaan hallitsi Mekkaa profeetta Muhammedin syntymän aikaan 500-luvun lopulla. Heimossa oli kymmenen pääklaania, joista jotkin nousivat islamin alkuaikoina arvostettuun asemaan. Näitä olivat Muhammedin oma klaani Banū Hāshim, hänen äitinsä klaani Zuhra, kahden ensimmäisen kalifin Abu Bakrin ja Umarin klaanit Taim ja ʿAdī sekä kolmannen kalifin Uthmanin ja hänen sukulaistensa, Umaijadien dynastian klaani Umayya.
Quraiš-heimon historiallisuus.
Orientalisti Patricia Cronen mukaan historialliset lähteet eivät tunne Mekkaa, sen pyhäkköä eikä quraiš-heimoa ennen 700-luvun puoliväliä. Mekka ei liioin esiinny Arabian niemimaan vanhojen pyhiinvaelluskohteiden joukossa, vaikka lähteet luettelevat 16 muuta pyhiinvaelluskohdetta. Karttoihin Mekka ilmestyy vasta 900-luvulla. Crone kirjoittaa:
Sana "Quraiš" Koraanissa.
Sana "Quraiš" on niin sanottu "hapax" eli esiintyy Koraanissa vain kerran: "Quraišin yhteenliittymisen tähden, talvi- ja kesäkaravaaninsa tähden palvelkoot ihmiset tämän temppelin Herraa" (Koraani 106:1-3). Muhammedista ja hänen Quraiš-heimostaan kertoi ensimmäisen kerran Ibn Hisham 800-luvun alussa tehdyssä elämäkerrassa, joka pohjautui 700-luvun puolivälissä tehtyyn, mutta kadonneeseen elämäkertaan. Muhammedin heimon nimi oli saatu tästä Koraanin kohdasta, sillä se ei esiinny missään muualla.
Christoph Luxenberg katsoo, että Koraanin konsonanttikirjoituksella ilmaistu sana قريش on tulkittu virheellisesti, jos se ymmärretään erisnimeksi "Quraiš". Sana vastaa morfologisesti syyro-aramean kielessä passiivin partisiipin monikon maskuliinia "qarishe &gt; qrishe" (= kokoontuneet yhteen). Luxenbergin mukaan sana tarkoittaa liittolaisia (lat. "foederati"). Liittolaisjoukot ("foederati)" palvelivat Rooman sotajoukkojen apuvoimina. Oikea arabialainen muoto olisi tällöin "Qarish." On arveltu, että Koraanin suurat 105 (Al-Fil) ja 106 (al-Quraiš) liittyvät yhteen ja kertovat Persian kuningas Khusrau II:n ja kapinakenraali Bahramin yhteenotosta. Tällöin myös puhe liittolaisjoukoista sopii asiayhteyteen. Suuran 106 väärinluennan tuloksena liittolaisjoukoista tuli sana Quraiš, joka islamilaisessa kertomusperinteessä kehittyi Muhammedin heimoksi.
Jo ennen Luxenbergia arabistit olivat tunnistaneet sanan "quraysh" tarkoittavan "yhteen kokoamista". He tulkitsivat perimätietoa siten, että Quraiš-heimo olisi saanut nimensä muistona siitä, että se "kokosi yhteen" kaikki pyhiinvaeltajat Mekkaan tai kokosi yhteen kaikki tavarat myytäväksi Mekassa.
Sanna Solberg

Sanna Charlotte Solberg (s. 16. kesäkuuta 1990 Bærum) on norjalainen käsipalloilija. Hän on pelannut Norjan maajoukkueessa syyskuusta 2010 alkaen 111 maaottelua ja tehnyt niissä 187 maalia. Hän saavutti olympiapronssia Rio de Janeirossa 2016 ja voitti maailmanmestaruuden Tanskassa 2015 sekä Euroopan-mestaruuden Unkarin ja Kroatian yhdessä järjestämissä kisoissa 2014 ja Ruotsin kisoissa 2016. Seuratasolla hän edustaa Team Esbjergiä.
Sanna Solbergin kaksossisko Silje Solberg on myös käsipallon maailman- ja Euroopan-mestari.
Emmanuelle Devos

Emmanuelle Devos (s. 10. toukokuuta 1964) on ranskalainen näyttelijä. Hän voitti vuonna 2002 César-palkinnon parhaasta naispääosasta roolityöllään filmissä "Sur mes lèvres" (2001) ja sen jälkeen hän on voittanut neljä muutakin césaria.
Hän aloitti filmiuransa elokuvassa "On a volé Charlie Spencer!" (1986) ja ranskankielisiä filmirooleja on sen jälkeen kertynyt paljon. Näistä Suomessa nähtyjä filmejä ovat "Kun sydän lakkaa lyömästä" ("De battre mon coeur s'est arrêté", 2005), "Pieni viilto vain" ("Petites coupures", 2003) "Eräs joulutarina" ("Un conte de Noël", 2008) ja "Coco ennen Chanelia" ("Coco avant Chanel", 2009).
Andrea Padova

Andrea Padova (s. 1962) on italialainen pianisti. Hän opiskeli pianonsoittoa Vincenzo Vitalen, Aldo Ciccolinin ja Eric Larsenin sekä säveltämistä Franco Donatonin johdolla Roomassa. Myöhemmin hän kehitti tietämystään 1700-luvun esityskäytännöistä ja vanhoista soittimista. Hän työskenteli kuitenkin samaan aikaan myös nykymusiikin parissa, ja hänen yhteistyökumppaneihinsa ovat lukeutuneet Pierre Boulez, Goffredo Petrassi, Franco Donatoni ja Leonard Bernstein. 
Padova saavutti kansainvälistä mainetta ensi kertaa voitettuaan kansainvälisen Bach-pianokilpailun vuonna 1995. Sittemmin hän on esiintynyt eri puolilla maailmaa. Hän sai ylistäviä arvioita muun muassa New Yorkin -ensiesiintymisellään vuonna 1997.
Padova on levyttänyt Stradivariukselle. Hänen julkaisunsa ovat saaneet positiivisia arvioita sellaisilta kriitikoilta kuin Piero Rattalinolta, Riccardo Risalitilta, Jan Hanfordilta ja Harold C. Schonbergiltä. Hän on levyttänyt muiden muassa Ferruccio Busonin tuotantoa sen lisäksi, että hän on ansioitunut Johann Sebastian Bachin teosten tulkitsijana.
Silje Solberg

Silje Margaretha Solberg (s. 16. kesäkuuta 1990 Bærum) on norjalainen käsipalloilija, pelipaikaltaan maalivahti. Hän on pelannut Norjan maajoukkueessa maaliskuusta 2011 alkaen 110 maaottelua. Hän voitti maailmanmestaruuden Tanskassa 2015 sekä Euroopan-mestaruuden Unkarin ja Kroatian yhdessä järjestämissä kisoissa 2014 ja Ruotsin kisoissa 2016. Seuratasolla hän on edustanut kaudella 2017–2018 ranskalaista Issy Paris Handia.
Silje Solbergin kaksossisko Sanna Solberg on käsipallon olympiamitalisti sekä maailman- ja Euroopan-mestari.
Karvian seurakunta

Karvian seurakunta oli Turun arkkihiippakuntaan ja Porin rovastikuntaan kuulunut Suomen evankelis-luterilaisen kirkon seurakunta, joka toimi Karvian kunnan alueella. Karvian seurakunta lakkautettiin vuoden 2023 alusta ja liitettiin Kankaanpään seurakuntaan. Taustalla olivat taloudelliset vaikeudet.
Historia.
Aluksi Karvian alue oli osa Sastamalan seurakuntaa. 1300-luvulla siitä itsenäistyi Kyrön eli nykyisen Hämeenkyrön seurakunta, johon kuului myös Karvia. Vuonna 1641 Karvia tuli osaksi Ikaalisten seurakuntaa, ja vuonna 1841 siitä tuli Kankaanpään seurakunnan kappeliseurakunta. Vuonna 1891 tehtiin päätös itsenäisen Karvian seurakunnan perustamisesta, mikä toteutui 1905. Seurakunnan itsenäisyyden aikana sillä on ollut yhteensä kahdeksan kirkkoherraa.
Toimipaikat.
Seurakunnan kirkkona toimi 1799 käyttöön vihitty Karvian kirkko. Seurakunnan omistukseen kuului myös 1979 valmistunut seurakuntatalo, 1947 valmistunut siunauskappeli, sekä 1970 valmistunut leirikeskus.
Gomitradougou

Gomitradougou on maalaiskunta Kayesin alueen Diéman piirissä Malissa. Sen keskuskylä Kouloudiengué sijaitsee 95 kilometriä Diémasta itään. Kunnassa on 7 300 ja keskuskylässä 2 100 asukasta (vuonna 2009).
Gomitradougoun kunnan pinta-ala on 656 neliökilometriä. Se rajoittuu lännessä Diéman piirin Dioumara Koussatan, pohjoisessa ja idässä Koulikoron alueen Naran piirin Falloun ja etelässä Kolokanin piirin Sagabalan kuntiin. Maisemaa leimaavat ylängöt, alangot ja tasangot. Vesistöt ovat sadekauden jälkeen kuivuvia jokia ja lampia. Seutu kuuluu Sahelin vyöhykkeeseen. Vuotuinen sademäärä on 400–600 millimetriä.
Kuntaan kuuluu kahdeksan kylää. Asukkaista 72,5 % on bambaroita, 14 % maureja, 6 % soninkeja, 4 % kagoroja ja 3,5 % fulbeja.
Kouloudienguén kautta kulkee Bamakosta Kayesiin johtava päällystetty maantie. Seudun pääelinkeinot ovat maanviljely ja karjanhoito. Tärkeimmät viljelykasvit ovat durra, hirssi, lehmänpapu, maapähkinä, maissi, riisi ja vihannekset. Kotieläimiä ovat naudat, lampaat, vuohet, aasit ja hevoset. Lisäksi hyödynnetään metsiä sekä harjoitetaan kalastusta, käsityöammatteja ja kaupankäyntiä. Nuoriso hakeutuu ansiotöihin kaupunkeihin tai pyrkii muuttamaan ulkomaille.
Kunnassa toimii kolme alakoulua. Terveyspalveluita ei ole. Vesihuolto käsittää kaivoja ja porakaivoja.
Käsipallon naisten maailmanmestaruuskilpailut 2015

Vuoden 2015 naisten käsipallon maailmanmestaruuskilpailut järjestettiin Tanskassa 5.–20. joulukuuta. Kisapaikkakuntina olivat Herning, Kolding, Næstved ja Frederikshavn. Kilpailuihin osallistui 24 joukkuetta. Mestaruuden voitti Norja, josta tuli samanaikaisesti hallitseva olympiavoittaja, maailmanmestari ja Euroopan-mestari. Hopealle sijoittui Alankomaat ja pronssia sai Romania. Kisojen arvokkaimpana pelaajana palkittiin Romanian Cristina Neagu, joka oli myös turnauksen paras maalintekijä. 
Loppuottelu.
Norja – Alankomaat 31–23 
Pronssiottelu.
Romania – Puola 31–22
Malina Weissman

Malina Opal Weissman (s. 12. maaliskuuta 2003 New York, New York, Yhdysvallat) on yhdysvaltalainen malli ja entinen lapsinäyttelijä. Hän on näytellyt muun muassa nuoren April O’Neilin roolia elokuvassa "Teenage Mutant Ninja Turtles" sekä nuoria Kara Zor-Eliniä "Supergirl" ja Violet Baudelairea "Surkeiden sattumusten sarja" televisiosarjoissa.
Ura.
Mallina.
Weissman aloitti työt mallina kahdeksanvuotiaana. Hän on toiminut vaatemallina muun muassa yrityksille Calvin Klein, Ralph Lauren, Levi Strauss &amp; Co., Benetton Group, DKNY ja H&amp;M. Hän on myös esiintynyt Chattemin, Maybelline, Purellin ja My Little Ponyn mainoksissa.
Näyttelijänä.
Weissman teki ensimmäisen näyttelijänroolin esittämällä nuorta April O’Neilia vuonna 2014 valmistuneessa elokuvassa "Teenage Mutant Ninja Turtles". Vuonna 2015 Weissman esitti nuorta Kara Zor-Elia CBS:n sarjassa "Supergirl".
Tammikuussa 2016 Weissman valittiin esittämään Violet Baudelairea mustan huumorin Netflix-sarjaan "Surkeiden sattumusten sarja".
Heidi Løke

Heidi Løke (s. 12. joulukuuta 1982 Tønsberg) on norjalainen käsipalloilija. Hän pelasi Norjan maajoukkueessa 2006-2020 226 maaottelua ja teki niissä 801 maalia. Hän voitti olympiakultaa Lontoossa 2012 ja saavutti olympiapronssia Rio de Janeirossa 2016. Hän voitti maailmanmestaruuden Brasiliassa 2011 ja Tanskassa 2015 sekä Euroopan-mestaruuden Makedoniassa 2008, Tanskan ja Norjan yhdessä järjestämissä kisoissa 2010, Unkarin ja Kroatian kisoissa 2014 sekä Tanskan kisoissa 2020. Seuratasolla hän edustaa Larvik HK:ta.
Kansainvälinen käsipalloliitto valitsi Løken vuoden 2011 maailman parhaaksi naispelaajaksi.
Heidi Løken veli Frank Løke ja sisar Lise Løke ovat myös käsipalloilijoita.
Pinakolitoisiintuminen

Pinakolitoisiintuminen on kemiallinen reaktio, jossa niin kutsuttu visinaalinen dioli eli 1,2-dioli toisiintuu happamissa olosuhteissa aldehydiksi tai ketoniksi. Reaktio on saanut nimensä siitä, että se havaittiin ensimmäisen kerran tapahtuvan pinakolille ja sen raportoi Rudolph Fittig vuonna 1860.
Historiaa.
Rudolf Fitting raportoi vuonna 1860, että pinakoli reagoi happamissa olosuhteissa muodostaen tuotteen, jonka hän arveli olevan joko pinakolin kanssa isomeerinen dioli tai polymeeri. Vuonna 1869 Charles Friedel ehdotti muodostuneen tuotteen rakenteeksi tetrametyylietyleenioksidia, joka on epoksidi. Alexander Butlerov osoitti vuonna 1873, että reaktiossa muodostuu pinakolonia.
Reagenssit ja mekanismi.
Pinakolitoisiintuminen tapahtuu kaikille 1,2-dioleille. Muodostuuko tuotteena aldehydi vai ketoni riippuu lähtöaineen rakenteesta. Reaktio vaatii tapahtuakseen katalyytiksi hapon, joka voi olla proottinen happo kuten rikkihappo tai Lewisin happo. Pinakolitoisiintumisen reaktiomekanismin ensimmäisessä vaiheessa diolin toinen hydroksyyliryhmä ottaa vastaan protonin, jolloin muodostuu oksoniumionijohdannainen. Tästä oksoniumionista eliminoituu vettä, jolloin muodostuu karbokationi. Karbokationi ei ole stabiili vaan lähtöaineen toisen hydroksyyliryhmän hapen vapaa elektronipari muodostaa kaksoissidoksen hiilen ja hapen välille ja alkyyliryhmä siirtyy. Tuotteena muodostuu karbonyyliyhdiste.
Veronica Kristiansen

Veronica Egebakken Kristiansen (s. 10. heinäkuuta 1990 Stavanger) on norjalainen käsipalloilija. Hän on pelannut Norjan maajoukkueessa maaliskuusta 2013 alkaen 113 maaottelua ja tehnyt niissä 376 maalia. Hän saavutti olympiapronssia Rio de Janeirossa 2016 sekä voitti maailmanmestaruuden Tanskassa 2015 sekä Euroopan-mestaruuden Unkarin ja Kroatian yhdessä järjestämissä kisoissa 2014 ja Ruotsissa 2016. Seuratasolla Kristiansen edustaa kaudella 2017–2018 FC Midtjyllandia, josta hän siirtyy seuraavaksi kaudeksi unkarilaiseen Győri Audi ETO KC:hen.
Veronica Kristiansenin sisko Jeanett Kristiansen on myös käsipalloilija.
Song Number 1

Song #1 on Serebron esittämä kappale, jolla se edusti Venäjää vuoden 2007 Eurovision laulukilpailussa Suomen Helsingissä.
Venäjä pääsi suoraan kilpailun finaaliin edellisvuoden sijoituksen johdosta. Finaalissa kappale sijoittui 24. joukosta sijalle 3.
Solo (Alsoun kappale)

Solo on Alsoun esittämä kappale, jolla hän edusti Venäjää vuoden 2000 Eurovision laulukilpailussa Ruotsin Tukholmassa. 
Kappale sijoittui Euroviisuissa 24. maan joukosta sijalle toiseksi 155 pisteellä.
Neurovisio (yhtye)

Neurovisio on helsinkiläinen punk-yhtye, joka on perustettu vuonna 1979. Ensimmäisen kerran Neurovisio esiintyi Rööperi-klubilla alkuvuodesta 1981, jossa myös toinen keikka samana keväänä. Lisäksi Neurovisio esiintyi Rymyrock-festivaaleiila samana kesänä. Seuraavana vuonna Jalankulkijat kuolevat vapaa ehtoisesti kiertueet Laman ja Nolla nolla nolla-yhtyeiden kanssa kahdesti, tämän jälkeen toiminta hiipui muutamaksi vuodeksi, jonka jälkeen kokoontui uudestaan v. 1993 Jore Vastelinin muistokeikalle. Vuonna 1995 Neurovisio äänitti neljä kappaletta "Apocalypse - The Punk Collection!!?!" -levylle. Seuraavan kerran yhtye esiintyi Lepakko-luolan hautajaisissa 1998. Vuonna 2015 yhtye aktivoitui jälleen ja on toiminut siitä asti.
Antti Leino

Antti Leino on suomalainen televisio-ohjaaja. 
Antti Leino on ohjannut muun muassa televisiosarjat "Kätevä emäntä" (2004–2015), "Rock-Suomi" (2010), "Iskelmä-Suomi" (2013), "Mun ainoot 30 minsaa" (2013) ja "Urheilu-Suomi" (2017). Televisiosarjojen lisäksi Leino on ohjannut lukuisia mainoksia, musiikkivideoita ja dokumenttielokuvan J. Karjalainen: Beibi ollaan ikuisii (2018). Hän on myös ohjannut 20-osaisen audiodraaman "Armi Aavikko - siinä välissä olin elossa" (2021).
Antti Leino on valmistunut Taideteollisen korkeakoulun elokuvataiteen osastolta taiteen maisteriksi vuonna 2006. Vuonna 2005 Leino opiskeli The Barrow Group Performing Arts Schoolissa New Yorkissa.
Televisioakatemia valitsi Antti Leinon vuoden ohjaajaksi Kultainen Venla -gaalassa 2013 "Iskelmä-Suomi" sarjan perusteella. Koko työryhmä sai Musiikintekijöiden Prix Elvis -kunniamaininnan, ja samana vuonna "Rock-Suomi" ja "Iskelmä-Suomi" -sarjat palkittiin kunniamaininnalla Musiikki &amp; Median Industry Awards -gaalassa. Dokumenttisarja Rock-Suomi voitti Kultaisen Venlan 2011.
Leinon ohjaama 10-osainen dokumenttisarja "Urheilu-Suomi" palkittiin vuoden Urheilukulttuuri-palkinnolla Urheilugaalassa 2018.
Leinon ohjaamat sarjat "Kätevä emäntä" ja "Urheilu-Suomi" ovat olleet Kultainen Venla -finalisteja vuosina 2010 ja 2017. Hänen ohjaamansa tv-sarja "Kätevä emäntä" oli finalistina myös Kultainen TV -kilpailussa vuonna 2008.
What a Time to Be Alive

What a Time to Be Alive on kanadalaisen R&amp;B-artisti Draken ja yhdysvaltalaisen hip hop -artisti Futuren yhteismixtape, jonka julkaisi Draken oma levy-yhtiö OVO Sound 20. syyskuuta 2015. Albumin tuotti suurimmaksi osaksi Metro Boomin ja se debytoi Billboard 200 -listan ensimmäiselle sijalle. Albumi on saavuttanut myös platinalevyn aseman.
Kotiseutumuseo Lukkarin puustelli

Kotiseutumuseo Lukkarin puustelli on perustettu Lopen vanhan kirkon, Pyhän Birgitan puukirkon kupeeseen vuonna 1961. Tuolloin Hämäläis-Osakunnan ylioppilaat keräsivät loppilaisista kodeista museoon yli 1000 esinettä. Samassa yhteydessä siirrettiin pihapiiriin Martti Hautahuhdan keräämä monisatainen esineistö, johon kuului myös vanha aitta. Myöhemmin museoalueelle on siirretty kaksi muuta aittaa; Heikkilän aitta ja Kittilän pappilan aitta.
Museorakennus on ns. karoliinista tyyliä ja se lienee rakennettu 1800-luvun jälkipuoliskolla. Tunnusomaista rakennukselle on keskellä oleva suuri sali, toisessa päässä olevat kaksi kamaria ja tupa. Kaikki puustellin alkuperäiset piharakennukset ovat hävinneet. Museon kokoelmat edustavat tyypillistä etelähämäläistä talonpoikaisesineistöä.
Tupaan on sijoitettu 1800–1900-lukujen vaihteen esineistöä. Keskeisenä on ilmeisesti tätä ajanjaksoa vanhempi pirttipöytä penkkeineen. Seinillä on tuvan tarvekaluja. Sisustusta täydentävät kehräykseen liittyvät esineet. Päästä syötettävä piisi on uusi mutta edustaa tyyliltään rakennuksessa käytettyä mallia.
Saliin on sijoitettu tyypillinen herrasväen sohvakalusto, vaikkei se kokoelmien niukkuuden takia olekaan täydellinen. Alkuperäisestä salista poikkeavaa on myös kakluunin puuttuminen. Peräkamari on lukkarin kamari, jossa on esillä myös joitakin vanhoja hengellisiä kirjoja. Museon toinen peräkamari on ns. Lopen huone. Huoneeseen on kerätty Lopen historiaan olennaisesti liittyviä esineitä, joista merkittävin on järvimalmin nostosta kertova vanha haavi. 
Aitoissa on maataloustyövälineitä, kodin piiriin liittyviä astioita, puuastioita, viljamittoja, pellavankäsittelyyn liittyviä esineitä, kotipolton aikainen viinan lauhdutusastia, käsikivet ja paljon muuta.